આજકાલ વૉટ્સએપનો વપરાશ વધતો જાય છે. બહુ ઓછા લોકો હવે રહી ગયા હશે જે વૉટ્સએપનો ઉપયોગ નહીં કરતા હોય. વૉટ્સએપ પર મિત્રો, સગાસંબંધીઓ, સહકર્મચારીઓ, બોસ, પ્રેયસી, પ્રિયતમ વગેરે સાથે ચેટ કરાતી હોય છે. વૉટ્સએપમાં ગ્રૂપ પણ હોય છે અને લોકો પોતે કેટલા બધાં ઝાઝાં ગ્રૂપમાં છે તેનો ગર્વ લેતા હોય છે. કેટલાક તો પોતે અનેક ગ્રૂપનાં ઍડ્મિન હોવાનું પણ ગર્વ લેતા હોય છે. ગ્રૂપ હોય કે પર્સનલ મેસેજ, તેમાં કેટલાક મેસેજ એવા આવી જતા હોય છે જે સ્પામ હોય છે. કેટલીક વાર તો આવા સ્પામ મેસેજ મોકલનારનો નંબર તમારા કૉન્ટેક્ટમાં સેવ નથી હોતો અને તમે જો એ મોકલનારને ફૉન કરવા જાવ તો નંબર ઉપડતો નથી કારણકે એ ફૅક નંબરમાંથી કરાયેલો મેસેજ હોય છે. આવા સ્પામ મેસેજ મોકલનારથી છૂટકારો મેળવવા એક રસ્તો છે. તે એ કે તેને બ્લૉક કરી દેવો. આ સિવાય કેટલાક લોકો મેસેજ કરતા હોય છે તો નીચે લખતા હોય છે કે ફૉરવર્ડેડ મેસેજ. પરંતુ વૉટ્સએપમાં કયો સંદેશ કોના દ્વારા સર્જાયો તેની ખબર નથી પડતી. મોકલનાર વ્યક્તિએ મેસેજ બનાવ્યો છે કે પછી ખરેખર ફૉરવર્ડ કર્યો છે તેની ખબર નથી પડતી. અને કેટલાક ફૅક કે સ્પામ મેસેજ આમ ને આમ આગળ વધતા રહે છે.